Това е лесна задача, която се решава с използване на стек. Очевидно е, че линия *C* “работи“ като стек – от нея в линия *B* може да бъде преместен вагонът, който е най-горе в линия  *C,* т.е.във върха на стека. И така, четем номера на поредния вагон отляво надясно, който трябва да застане на линия *B* (забележете, че няма никаква нужда от масиви или вектори, в които да се пазят номерата на вагоните на линии *A* и *B*). От линия *A* преместваме на линия *C* (т.е. вкарваме в стека) номерата на всички вагони, останали на линия *A*, които са по-малки или равни на прочетения номер на вагон от линия *B* (броят на тези вагони може и да е нула). След това, ако във върха на стека номерът на вагона е равен на прочетения номер на вагон от линия *B*, то значи този вагон може да отиде на желаното място на линия *B* – в този случай просто го вадим от върха на стека. Ако номерът на вагона във върха на стека не е равен на прочетения номер на вагон от линия *B*, то желаният вагон е „затиснат“ от други вагони в линия *C* и не може да бъде преместен на желаното място на линия *B*. Сложността на алгоритъма е *O(n)*.

*Автор: Руско Шиков*